《嵩岳十四韵》
宋代·魏野

东西南北岳，峻极尽难群。
有感生贤相，无偏像圣君。
四方观玉像，万壑绝妖氛。
影入周公侧，声曾汉后闻。
民居依巨荫，敕祭答珠勳。
洞府高低接，都城左右分。
烟浮巢父子，岚湿许由坟。
顶阔星难转，岩高日易曛。
薜萝藏隐逸，瀑布溅耕耘。
帝籍颁新读，天香降庙焚。
石危名启母，柏大号将军。
献寿临双阙，呈祥出五云。
将仙存旧迹，封禅验遗文。
终待移家住，闲眠乐放勳。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。